10.5.2011 Jurnalul Oficial al Uniunii Europene L 121/11 DECIZII DECIZIA 2011/273/PESC A CONSILIULUI din 9 mai 2011 privind măsuri restrictive împotriva Siriei CONSILIUL UNIUNII EUROPENE, Având în vedere Tratatul privind Uniunea Europeană, în special articolul 29, întrucât: (1) La 29 aprilie 2011, Uniunea Europeană şi-a exprimat profunda îngrijorare cu privire la situația în curs din Siria şi la desfășurarea de forțe militare și de securitate într-o serie de oraşe siriene. (2)2  Uniunea a condamnat în mod ferm actele violente de represiune, inclusiv prin folosirea muniției de război, îndreptate împotriva demonstranților paşnici din numeroase localități din Siria, care au cauzat decesul mai multor demonstranți, precum și rănirea şi reținerea arbitrară de persoane şi a solicitat forțelor de securitate siriene să dea dovadă de reţinere și să nu recurgă la acte de represiune. (3)  Având în vedere gravitatea situației, ar trebui impuse măsuri  restrictive împotriva  Siriei  și  împotriva persoanelor răspunzătoare de represiunea violentă împotriva populației civile din Siria. (4) Se impune ca Uniunea să acționeze în continuare pentru a pune în aplicare anumite măsuri, ADOPTĂ PREZENTA DECIZIE: Articolul 1 (1) Se interzic vânzarea, furnizarea, transferul sau exportul, către Siria, de către resortisanți ai statelor membre sau de pe teritoriul statelor membre, ori folosind nave sau aeronave aflate sub pavilionul statelor membre, de armament și de materiale conexe de toate tipurile, inclusiv arme și muniții, vehicule și echipamente militare, echipamente paramilitare și piese de schimb pentru cele de mai sus, precum și echipamente care ar putea fi folosite pentru represiunea internă, indiferent dacă acestea sunt sau nu originare de pe teritoriile lor. (2) Se interzic următoarele: (a) furnizarea, în mod direct sau indirect, către orice persoană fizică sau juridică, entitate sau organism din Siria sau în scopul utilizării în Siria, de asistenţă tehnică, de servicii de brokeraj sau de alte servicii legate de produsele menționate la alineatul (1) sau legate de furnizarea, de fabricarea, de întreținerea și de utilizarea respectivelor produse; (b) furnizarea, în mod direct sau indirect, către orice persoană fizică sau juridică, entitate sau organism din Siria sau în scopul utilizării în Siria, de finanțare sau de asistenţă financiară în legătură cu produsele menționate la alineatul (1), incluzând în special granturi, împrumuturi şi asigurări ale creditelor de export pentru vânzarea, furnizarea, transferul sau exportul respectivelor produse sau pentru furnizarea de asistență tehnică conexă, de servicii de brokeraj sau de alte servicii; (c) participarea în cunoştință de cauză și deliberată la activități care au drept scop sau efect eludarea interdicţiilor menționate la literele (a) sau (b). Articolul 2 (1) Articolul 1 nu se aplică în ceea ce priveşte: (a) furnizarea sau asistența tehnică destinate exclusiv să susţină sau să fie utilizate de către Forța Organizaţiei Națiunilor Unite pentru supravegherea demilitarizării (UNDOF); (b) vânzarea, furnizarea, transferul sau exportul echipamentelor militare neletale sau al echipamentelor susceptibile de a fi utilizate în scopul represiunii interne, destinate unor scopuri exclusiv umanitare sau de protecţie, sau programelor de construcție instituțională ale Organizației Naţiunilor Unite (ONU) și ale Uniunii Europene sau operațiilor Uniunii Europene și ale ONU de gestionare a crizelor; (c) vânzarea, furnizarea, transferul sau exportul de vehicule care nu sunt destinate luptei, care au fost fabricate sau echipate cu materiale care oferă protecție balistică şi care sunt destinate exclusiv folosirii pentru protejarea personalului Uniunii Europene și al statelor membre ale acesteia în Siria; (d) furnizarea de asistență tehnică, de servicii de brokeraj și de alte servicii legate de astfel de echipamente sau de astfel de programe şi operații; (e) furnizarea de finanțare și de asistență financiară în legătură cu astfel de echipamente sau astfel de programe și operații; cu condiția ca astfel de exporturi şi asistență să fi fost aprobate în prealabil de autoritatea competentă relevantă. (2) Articolul 1 nu se aplică articolelor de îmbrăcăminte de protecție, inclusiv vestelor antiglonț şi căştilor militare, exportate temporar în Siria de către personalul Organizaţiei Națiunilor Unite, personalul Uniunii Europene sau al statelor sale membre, reprezentanții mediei, personalul umanitar, personalul de asistență pentru dezvoltare și personalul asociat, exclusiv pentru uz personal.